Author: administrator
Last saved by: User
Company: Abyss

Predkladacia správa

Návrh zákona, ktorým sa mení a dopĺňa zákon č. 224/2006 Z. z. o občianskych preukazoch a o zmene a doplnení niektorých zákonov v znení neskorších predpisov a ktorým sa dopĺňa  zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov, sa predkladá na základe Plánu legislatívnych úloh vlády Slovenskej republiky na rok 2011. 
 
Účelom predloženého návrhu je zavedenie nového občianskeho preukazu so zabudovaným elektronickým čipom, ktorý je základnou podmienkou na  realizáciu a  používanie elektronických služieb v rámci  e-Governmentu občanmi Slovenskej republiky. Nový občiansky preukaz vytvorí predpoklady vyššej dostupnosti bezpečného prostriedku (elektronického čipu) pre zaručený elektronický podpis a taktiež aj možnosť viacúčelového využitia čipu pre uloženie iných údajov.
 
Návrh zákona obsahuje nové ustanovenia o elektronickom čipe a bezpečnostnom osobnom kóde, ktorý spolu s občianskym preukazom slúži k potvrdeniu totožnosti držiteľa. Zavádzajú sa tiež nové možnosti podávania žiadostí o vydanie občianskeho preukazu na ktoromkoľvek okresnom riaditeľstve Policajného zboru, ako aj jeho prevzatia a navyše sa umožňuje požiadať o doručenie občianskeho preukazu na adresu na území Slovenskej republiky. Taktiež sa navrhuje, aby bolo možné požiadať o urýchlené vydanie občianskeho preukazu. V súvislosti s navrhovanými zmenami sa novelizuje aj zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov.

Navrhovaná novela zákona č. 224/2006 Z. z. o občianskych preukazoch a o zmene a doplnení niektorých zákonov v znení neskorších predpisov bude mať dopad na štátny rozpočet Slovenskej republiky najmä v súvislosti so zabezpečením čistopisov občianskych preukazov, ktorého výška je uvedená v doložke vybraných vplyvov.
 
Nie je dôvod nesprístupňovania návrhu zákona.
Návrh zákona bol predmetom pripomienkového konania, ktorého vyhodnotenie je uvedené v samostatnej časti predloženého materiálu a na rokovanie vlády Slovenskej republiky sa predkladá bez rozporov.
Návrh zákona bol zaslaný na medzirezortné pripomienkové konanie. Orgány, ktoré nezaslali pripomienky ani ku dňu, kedy boli práce na návrhu zákona pred jeho predložením vláde ukončené: Ministerstvo výstavby a regionálneho rozvoja Slovenskej republiky, Najvyšší súd Slovenskej republiky, Ústavný súd Slovenskej republiky, Slovenská informačná služba, Úrad na ochranu osobných údajov Slovenskej republiky, Republiková únia zamestnávateľov, Centrum pre medzinárodnoprávnu ochranu detí a mládeže, Ústredie práce, sociálnych vecí a rodiny, Únia miest Slovenska, Bratislavský samosprávny kraj, Nitriansky samosprávny kraj, Prešovský samosprávny kraj, Splnomocnenec vlády SR pre rómske komunity, Trenčiansky samosprávny kraj, Žilinský samosprávny kraj, Magistrát hlavného mesta SR, Banskobystrický samosprávny kraj, Košický samosprávny kraj, Európske spotrebiteľské centrum, Mestský úrad Nitra, Mestský úrad Trnava, Mestský úrad Trenčín, Mestský úrad Žilina, Mestský úrad Banská Bystrica, Mestský úrad Prešov, Magistrát mesta Košice, Splnomocnenec vlády SR pre územnú samosprávu, integrovaný manažment povodní a krajiny, Splnomocnenec vlády SR pre informačnú spoločnosť, Štátny dopravný úrad, Odbor verejného obstarávania MŽP SR, Úrad splnomocnenca vlády SR pre územnú samosprávu, integrovaný manažment povodí a krajiny, Odbor právnych služieb a odvolacích konaní. 
Hromadná pripomienka verejnosti alebo sumár väčšieho počtu obsahovo príbuzných pripomienok verejnosti neboli uplatnené.
Návrh zákona nemá byť predmetom vnútrokomunitárneho pripomienkového konania.
Dátum účinnosti vyplynul z dĺžky legislatívneho procesu.
Návrh zákona bol prerokovaný v Legislatívnej rade vlády Slovenskej republiky, ktorej pripomienky boli zapracované do nového znenia návrhu zákona. V ďalších poradných orgánoch návrh zákona nebude prerokovaný.